#  *Výbor*

 *Národnej rady Slovenskej republiky*

 *pre hospodárske záležitosti*

 94. schôdza výboru

 Číslo: CRD - 1098/2015 - VHZ

**460**

## **U z n e s e n i e**

**Výboru Národnej rady Slovenskej republiky**

**pre hospodárske záležitosti**

z 10. septembra 2015

k vládnemu návrhu zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení zákona č.134/2013 Z. z. (tlač **1575**)

**Výbor Národnej rady Slovenskej republiky**

**pre hospodárske záležitosti**

**s ú h l a s í**

s vládnym návrhom zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení zákona č.134/2013 Z. z. (tlač **1575**)

#### o d p o r ú č a

#  Národnej rade Slovenskej republiky

vládny návrh zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení zákona č.134/2013 Z. z. (tlač **1575**)schváliť s pozmeňujúcimi a doplňujúcimi návrhmi uvedenými v prílohe;

#### p o v e r u j e

predsedu výboru, aby výsledky rokovania výboru v  druhom čítaní zo dňa 10. septembra 2015 spolu s výsledkami rokovania ostatných výborov spracoval do písomnej spoločnej správy výborov v súlade s § 79 ods. 1 rokovacieho poriadku Národnej rady Slovenskej republiky a predložil ju na schválenie gestorskému výboru,

spoločnú spravodajkyňu výborov **L. Grečkovú** (M. Bagačku/ H. Mezenskú), aby v súlade s § 80 ods. 2 rokovacieho poriadku Národnej rady Slovenskej republiky informovala o výsledku rokovania výborov a aby odôvodnila návrh a stanovisko gestorského výboru k návrhu zákona uvedené v spoločnej správe výborov na schôdzi Národnej rady Slovenskej republiky.

 Ján **H u d a c k ý v.r.**

 predseda výboru

overovateľ výboru

Alojz **P ř i d a l**

Michal **B a g a č k a**

#  *Výbor*

 *Národnej rady Slovenskej republiky*

 *pre hospodárske záležitosti*

 94. schôdza výboru

 Príloha k uzneseniu č. 460

##### Z m e n y a  d o p l n k y

k vládnemu návrhu zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení zákona č.134/2013 Z. z. (tlač **1575**)

V čl. I v názve návrhu zákona sa na konci pripájajú tieto slová:

„a ktorým sa mení a dopĺňa zákon č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov“.

V čl. I v 4. bode § 4 ods. 1 písmeno f) znie:

„f) stavebné úpravy nájomného bytu v bytovom dome, ktorý žiadateľ podľa § 7 písm.a) a b) nadobudol prevodom vlastníctva nehnuteľného majetku štátu v správe Ministerstva obrany Slovenskej republiky na základe darovacej zmluvy.“.

Zmena sa navrhuje z dôvodu, že k uzatvoreniu darovacej zmluvy nedochádza na základe rozhodnutia vlády.

V čl. I sa za 8. bod vkladá nový 9. bod, ktorý znie:

„9. § 8 ods. 7 sa dopĺňa písmenom c), ktoré znie:

„c) zvýšiť o 10 %, ak sa obstaráva nájomný byt v najmenej rozvinutých okresoch.“.“.

V tejto súvislosti sa vykoná prečíslovanie novelizačných bodov.

Tento bod nadobúda účinnosť 1. januára 2016.

Navrhované možné zvýšenie dotácie súvisí s podporou rozvoja najmenej rozvinutých okresov, v ktorých je dlhodobo vykazovaná vyššia miera nezamestnanosti. V týchto okresoch bude možné na obstaranie nájomných bytov poskytnúť dotáciu pri bytoch bežného štandardu až do výšky 50 % a pri bytoch nižšieho štandardu až do výšky 85 % z oprávnených nákladov.

Takáto podpora jednak zvýši dostupnosť nájomného bývania určeného na sociálne účely a výstavbou nájomných sa vytvoria aj pracovné príležitosti v týchto regiónoch.

V čl. I v 9. bode § 8 ods. 13 sa slová „písm. a), b), c), e) a f)“ nahrádzajú slovami „písm. a) až c), e) a f)“.

Ide o legislatívno-technickú úpravu.

V čl. I v 11. bode úvodná veta znie:

„V § 10 sa za odsek 3 vkladajú odseky 4 až 8, ktoré znejú:“ a doplnia sa nové odseky 6 až 8, ktoré znejú:

„(6) Dotáciu podľa § 4 ods. 1 písm. c), d) a f) možno poskytnúť iba vtedy, ak všetky technické zariadenia budovy boli vymenené najviac 5 rokov pred podaním žiadosti alebo budú vymenené počas realizácie stavebných úprav.

(7) Podmienka poskytnutia dotácie podľa odseku 6 sa uplatní na účel podľa § 4 ods. 1 písm. d) len vtedy, ak ide o kúpu bytu, ktorý vznikol prestavbou nebytovej budovy.

(8) Technickým zariadením budovy sa na účely tohto zákona rozumie rozvod plynu, elektriny, kanalizácie, vody a tepla, kotolňa, výmenníková stanica a výťah.“.

Doterajší odsek 4 sa označuje ako odsek 9.

 Tento bod nadobúda účinnosť 1. januára 2016.

Dotáciu možno poskytnúť alebo bude možné poskytnúť žiadateľovi obstarávajúcemu nájomný byt stavebnými úpravami ostatných budov na bývanie alebo nebytového priestoru, ktorými sa získa nájomný byt, kúpou nájomného bytu, ktorý vznikol prestavbou nebytovej budovy na bytovú budovu alebo stavebnou úpravou bytu v bytovom dome nadobudnutého podľa zákona č. 172/2004 Z. z.. Vzhľadom na to, že v tomto prípade ide o staršie stavby, je potrebné zabezpečiť, aby byty po vykonaní stavebných úprav spĺňali všetky technické požiadavky kladené na stavby. Z uvedeného dôvodu sa navrhuje prijať úpravu, aby v takto obstarávaných bytoch boli vymenené všetky vnútorné inštalácie v byte aj bytovom dome (voda, plyn, elektrina, kanalizácia) a technické zariadenia budov (napr. kotolňa, výťah, atď.).

V čl. I v 13. bode § 11 ods. 1 písm. b) sa slová „a), b), c), d) a f)“ nahrádzajú slovami „a) až d) a f)“.

Ide o legislatívno-technickú úpravu.

V čl. I 17. bod znie:

„17. V § 13 ods. 3 sa slovo „úveru“ nahrádza slovom „podpory“.

Znenie 17. bodu sa navrhuje upraviť bez zmeny poznámky pod čiarou.

V čl. I sa za 17. bod vkladá nový 18. bod, ktorý znie:

„18. V poznámke pod čiarou k odkazu 26 sa citácia „§ 5 ods. 1 písm. c) a e) zákona č. 607/2003 Z. z. v znení neskorších predpisov.“ nahrádza citáciou „§ 6 ods. 1 písm. b) zákona č. 150/2013 Z. z.“.“.

V tejto súvislosti sa vykoná prečíslovanie novelizačných bodov.

Zmena v poznámke pod čiarou sa navrhuje upraviť samostatným novelizačným bodom.

V čl. I v 19. bode sa za slová „V § 15 ods. 1“ vkladajú slová „úvodnej vete“.

 Navrhuje sa spresnenie novelizačného bodu.

V čl. I sa za 20. bod vkladá nový 21. bod, ktorý znie:

„21. V § 17 ods. 1 sa na konci vkladá nová veta, ktorá znie: „Žiadateľ je povinný počas výkonu kontroly poskytnúť kontrolným orgánom súčinnosť potrebnú na vykonanie kontroly.“.“.

V tejto súvislosti sa vykoná prečíslovanie novelizačných bodov.

Tento bod nadobúda účinnosť 1. januára 2016.

Zákon č. 443/2010 Z. z. o dotáciách na rozvoj bývania a o sociálnom bývaní v znení zákona č. 134/2013 Z. z. v § 17 umožňuje ministerstvu a príslušnému úradu vykonávať kontrolu počas platnosti zmluvy. Avšak neukladá žiadateľovi ako kontrolovanému subjektu povinnosť byť súčinný pri jej výkone, ako aj predkladať originálne doklady, materiály, resp. informácie týkajúcich sa predmetnej kontroly. Navrhuje sa preto doplniť povinnosť pre žiadateľa poskytnúť počas výkonu kontroly súčinnosť kontrolným orgánom, ktorá bude nevyhnutná na vykonanie kontroly dodržania zmluvných podmienok.

V čl. I v 26. bode sa za slová „V prílohe č. 3“ vkladajú slová „časti Technické údaje o bytovom dome v druhom bode, jedenástom až trinástom bode“.

Navrhuje sa spresnenie novelizačného bodu.

Za článok I sa vkladá nový článok II, ktorý znie:

„Čl. II

Zákon č. 555/2005 Z. z. o energetickej hospodárnosti budov a o zmene a doplnení niektorých zákonov v znení zákona č. 17/2007 Z. z., zákona č. 476/2008 Z. z. a zákona č. 300/2012 Z. z. sa mení a dopĺňa takto:

V § 9 ods. 1 sa za písmeno d) vkladá nové písmeno e), ktoré znie:

„e) poskytuje príspevok na zateplenie rodinného domu na účely zlepšenia energetickej hospodárnosti rodinného domu (ďalej len „príspevok“) podľa § 9c až 9g.“.

Doterajšie písmená e) až i) sa označujú ako písmená f) až j).

Doterajšie odkazy 9 a 10 sa označujú ako odkazy 5b a 5c a poznámky pod čiarou k odkazom 9 a 10 sa označujú ako poznámky pod čiarou k odkazom 5b a 5c.

§ 9 sa dopĺňa odsekom 4, ktorý znie:

„(4) Podrobnosti o výške príspevku a náležitosti žiadosti o poskytnutie príspevku (ďalej len „žiadosť o príspevok“) vrátane zoznamu príloh ustanoví všeobecne záväzný právny predpis, ktorý vydá ministerstvo.“.

Za § 9b sa vkladajú § 9c až 9g, ktoré vrátane nadpisov znejú:

„Príspevok na zateplenie rodinného domu

§ 9c

Príspevok možno poskytnúť na zlepšenie energetickej hospodárnosti rodinného domu uskutočnením stavebných úprav rodinného domu, ktorými sa vykoná zásah do obalových konštrukcií budovy zateplením obvodového plášťa, strešného plášťa, vnútorných deliacich konštrukcií medzi vykurovaným a nevykurovaným priestorom a výmenou pôvodných otvorových konštrukcií rodinného domu (ďalej len „zateplenie rodinného domu“).

Príspevok možno poskytnúť do výšky 30 % oprávnených a uhradených nákladov, najviac v sume 6 000 eur v závislosti na dosiahnutej hodnote súčiniteľa prechodu tepla stavebných konštrukcií a v závislosti na dosiahnutej hodnote potreby tepla na vykurovanie rodinného domu.

Príspevok vypočítaný podľa odseku 2 možno zvýšiť o náklady za vypracovanie projektovej dokumentácie zateplenia rodinného domu vrátane projektového energetického hodnotenia rodinného domu a za vypracovanie energetického certifikátu, najviac však o sumu 500 eur.

Oprávnenými nákladmi sú náklady za zhotovenie zateplenia rodinného domu. Do oprávnených nákladov možno započítať aj náklady za vyregulovanie vykurovacieho systému a náklady na súvisiace stavebné úpravy pozostávajúce najmä z obnovy vstupov, bleskozvodu a vystupujúcich častí stavby, ako sú napríklad lodžia a balkón.

Oprávnenými nákladmi sa rozumejú náklady vrátane dane z pridanej hodnoty.

§ 9d

Žiadateľ o príspevok

 Žiadateľom o príspevok môže byť fyzická osoba, ktorá

* 1. je občanom členského štátu Európskej únie, štátu, ktorý je zmluvnou stranou Dohody o Európskom hospodárskom priestore alebo Švajčiarskej konfederácie,
	2. má na území Slovenskej republiky trvalý pobyt a
	3. je vlastníkom rodinného domu počas celého konania o poskytnutí príspevku; táto podmienka sa považuje za splnenú aj v prípade prechodu vlastníckeho práva na oprávnených dedičov.

Ak je rodinný dom v podielovom spoluvlastníctve viacerých fyzických osôb, žiadosť o príspevok môže podať ktorýkoľvek spoluvlastník, ktorý predloží úradne overený písomný súhlas všetkých spoluvlastníkov so zateplením rodinného domu a zároveň je ostatnými spoluvlastníkmi splnomocnený na zastupovanie v konaní o poskytnutí príspevku, prijímanie doručovaných písomností týkajúcich sa konania a na vyplatenie poskytnutého príspevku. Na uvedené účely môže byť splnomocnený len jeden spoluvlastník. Podpisy spoluvlastníkov na súhlase a písomnom plnomocenstve musia byť úradne overené.

Ak je rodinný dom v bezpodielovom spoluvlastníctve manželov, žiadosť o príspevok môže podať ktorýkoľvek z manželov, pričom je povinný predložiť aj písomný súhlas druhého manžela s podaním takejto žiadosti. Podpis druhého manžela na tejto listine musí byť úradne overený.

Ak dôjde k prechodu vlastníckeho práva k rodinnému domu na oprávnených dedičov, títo preukazujú splnenie podmienky uvedenej v odseku 1 písm. c) predložením výpisu z listu vlastníctva, na ktorom je vedený rodinný dom.

§ 9e

Podmienky poskytnutia príspevku

Príspevok možno poskytnúť, ak

* 1. sú splnené požiadavky tepelnoizolačných vlastností stavebných konštrukcií preukázaním hodnoty súčiniteľa prechodu tepla stavebných konštrukcií podľa slovenskej technickej normy5d),
	2. je splnené hygienické kritérium zodpovedajúce slovenskej technickej norme5d),
	3. zateplenie rodinného domu bolo uskutočnené tepelnoizolačným systémom na vonkajšiu tepelnú ochranu stien, na ktorý vydal vyhlásenie o parametroch výrobca systému,
	4. zateplenie rodinného domu zrealizoval zhotoviteľ, ktorý má na systém podľa písm. c) správu z inšpekcie vydanú akreditovaným inšpekčným orgánom,
	5. výmena otvorových konštrukcií bola uskutočnená zhotoviteľom, ktorý má vydanú licenciu na zabudovanie vonkajších otvorových konštrukcií do stavby,
	6. kolaudačné rozhodnutie alebo iný doklad preukazuje, že rodinný dom bol daný do užívania aspoň desať rokov pred realizáciou jeho zateplenia,
	7. celková podlahová plocha je najviac 150 m2 pri jednopodlažnom rodinnom dome alebo 250 m2 pri viacpodlažnom rodinnom dome,
	8. rodinný dom sa nachádza na území Slovenskej republiky,
	9. rodinný dom je využívaný výlučne na bývanie,
	10. žiadateľ čestne vyhlási, že práce na zateplení rodinného domu boli začaté po 31. decembri 2014,
	11. na obstaranie alebo zateplenie rodinného domu nebol poskytnutý príspevok podľa tohto zákona alebo podpora podľa osobitného predpisu5e),
	12. žiadosť o príspevok obsahuje predpísané náležitosti.

Stavebnými konštrukciami sa rozumejú konštrukcie obvodového plášťa, strešného plášťa, vonkajších otvorových konštrukcií a vnútorné deliace konštrukcie medzi vykurovaným a nevykurovaným priestorom.

Podmienka podľa odseku 1 písm. a) sa považuje za splnenú, ak pri obnovených stavebných konštrukciách alebo vymenených stavebných konštrukciách nie je z funkčných dôvodov alebo technických dôvodov umožnené splnenie normalizovanej hodnoty súčiniteľa prechodu tepla podľa platnej slovenskej technickej normy5d), ale sú splnené aspoň maximálne hodnoty súčiniteľa prechodu tepla podľa slovenskej technickej normy5d) a súčasne v projektovej dokumentácii sú uvedené funkčné dôvody a technické dôvody nedosiahnutia normalizovanej hodnoty súčiniteľa prechodu tepla.

§ 9f

Konanie o poskytnutí príspevku

Žiadateľ predkladá ministerstvu žiadosť o príspevok na základe výzvy na predkladanie žiadostí zverejnenej na webovom sídle ministerstva.

Žiadateľ predkladá žiadosť o príspevok v elektronickej podobe a v listinnej podobe.

Žiadateľ vyplní a odošle formulár elektronickej podoby žiadosti o príspevok uverejnenej na webovom sídle ministerstva.

Ministerstvo umožní zaevidovať elektronickú podobu žiadosti o príspevok dňom, ktorý je stanovený vo výzve na predkladanie žiadostí ako termín na začatie podávania žiadostí o príspevok. Ministerstvo nezaeviduje elektronickú podobu žiadosti o príspevok, ak boli prijaté žiadosti o príspevok v počte stanovenom vo výzve na predkladanie žiadostí alebo ak uplynul termín na ukončenie podávania žiadostí o príspevok stanovený vo výzve na predkladanie žiadostí.

Listinnú podobu žiadosti o príspevok vytlačenú z elektronickej podoby vrátane príloh žiadateľ predloží ministerstvu v lehote do päť pracovných dní odo dňa odoslania elektronickej podoby žiadosti o príspevok alebo v tej istej lehote odošle na jeho adresu.

Žiadateľ môže podať žiadosť o príspevok aj pred realizáciou zateplenia rodinného domu, pričom takáto žiadosť o príspevok musí obsahovať aspoň minimálny rozsah príloh, ktorý ministerstvo určí vo vykonávacom predpise.

Účastníkom konania je vlastník rodinného domu, ktorý podal žiadosť o príspevok a ostatní spoluvlastníci.

Konanie o poskytnutí príspevku sa začína pridelením identifikačného čísla žiadosti o príspevok v elektronickom systéme ministerstva, o ktorom bude žiadateľ informovaný. O začatí konania sa účastník konania neupovedomuje.

Ak žiadateľ podá žiadosť o príspevok pred realizáciou zateplenia rodinného domu a predloženou žiadosťou o príspevok je preukázané splnenie podmienok podľa § 9e ods. 1 písm. a), b), f) až k), ministerstvo konanie o poskytnutí príspevku preruší, najviac na jeden rok. Od vydania rozhodnutia o prerušení konania až po právoplatné rozhodnutie vo veci, ministerstvo obmedzí z hľadiska časového a vecného použitie finančných prostriedkov zodpovedajúcich maximálnej výške príspevku podľa § 9c ods. 2 a 3.

Ministerstvo konanie o poskytnutí príspevku zastaví, ak

* 1. listinná podoba žiadosti o príspevok nebola predložená ministerstvu alebo odoslaná v lehote podľa odseku 5,
	2. listinná podoba žiadosti o príspevok nie je doručená ministerstvu v lehote do 10 pracovných dní nasledujúcich po dni, ktorý je označený vo výzve na predkladanie žiadostí ako termín na ukončenie podávania žiadostí o príspevok,
	3. doručená žiadosť o príspevok neobsahuje všetky prílohy v nej vyznačené a účastník konania ich na výzvu správneho orgánu v lehote päť pracovných dní odo dňa doručenia výzvy nedoplnil,
	4. žiadateľ v lehote určenej v rozhodnutí o prerušení konania podľa odseku 9 nedoplní všetky prílohy ustanovené vykonávacím predpisom.

Ministerstvo rozhodne o poskytnutí príspevku v lehote 90 dní od doručenia listinnej podoby žiadosti o príspevok ministerstvu.

§ 9g

Na účely spracovania žiadosti o príspevok a poskytnutia príspevku je ministerstvo oprávnené spracúvať osobné údaje o žiadateľovi a ostatných spoluvlastníkoch rodinného domu, aj bez jeho súhlasu v rozsahu

* 1. meno, priezvisko, rodné priezvisko,
	2. adresa trvalého bydliska,
	3. dátum narodenia,
	4. rodné číslo alebo iný identifikačný údaj,
	5. štátna príslušnosť,
	6. číslo účtu v tvare IBAN.

Ministerstvo zverejní na svojom webovom sídle

* 1. limit finančných prostriedkov vyčlenených v štátnom rozpočte na poskytnutie príspevku na príslušný rozpočtový rok,
	2. výzvu na predkladanie žiadostí najmenej jeden mesiac pred termínom predkladania, ktorá obsahuje najmä
		1. počet žiadostí o príspevok, ktoré budú prijaté v rámci danej výzvy na predkladanie žiadostí,
		2. termín na začatie a ukončenie podávania žiadostí o príspevok,
		3. spôsob odstraňovania formálnych nedostatkov žiadostí o príspevok,
		4. najneskorší termín vyhodnotenia žiadostí o príspevok.

Finančné prostriedky podľa § 9f ods. 9 vedie ministerstvo na samostatnom mimorozpočtovom účte.

Poznámky pod čiarou k odkazom 5d a 5e znejú:

„5d) STN 73 0540-2: 2012 Tepelná ochrana budov, Tepelnotechnické vlastnosti stavebných konštrukcií a budov, Časť 2: Funkčné požiadavky.

 5e) Zákon č. 150/2013 Z. z. o Štátnom fonde rozvoja bývania v znení zákona č. ....../2015 Z. z. “.“.

5. V § 13 sa vkladá nový odsek 3, ktorý znie:

„(3) Na konanie o poskytnutí príspevku podľa § 9f sa vzťahuje všeobecný predpis o správnom konaní8).“.

Doterajší článok II sa označuje ako článok III.

Tento návrh sa premietne do účinnosti zákona nasledovne:

Tieto ustanovenia nadobúdajú účinnosť 1 januára 2016 okrem písmena e) v § 9e ods. 1 štvrtom bode čl. II, ktoré nadobúda účinnosť 1. januára 2017.

Obnova bytového fondu je významným nástrojom, ktorým je možné dosiahnuť znižovanie energetickej potreby budov. V tejto oblasti výrazne zaostáva obnova rodinných domov v porovnaní s obnovou bytových domov z dôvodu zvýšenej finančnej náročnosti na domácnosť v porovnaní s bytom v bytovom dome.

Pre zintenzívnenie obnovy rodinných domov sa navrhuje zavedenie príspevku, ktorý bude možné poskytnúť na zrealizované zateplenie rodinného domu. Navrhuje sa, aby výška príspevku bola motivačne previazaná s dosiahnutými tepelnoizolačnými schopnosťami stavebných konštrukcií, a to obvodových stien, vonkajších výplní otvorov (okná, dvere), strechy a vnútorných deliacich konštrukcií medzi vykurovaným a nevykurovaným priestorom a potrebou tepla na vykurovanie rodinného domu.

Žiadateľ bude môcť podať žiadosť o príspevok po ukončení zateplenia rodinného domu, ale aj pred jeho realizáciou a ministerstvo mu rezervuje výšku príspevku v rozpočte. V takom prípade ministerstvo určí štandardnú lehotu na realizáciu zateplenia a predloženie potrebných dokladov na výpočet konečnej výšky príspevku.

Návrh počíta aj so zabezpečením kvality zateplenia rodinného domu, a to požadovaním spracovania projektovej dokumentácie, požiadavkou na realizáciu prác certifikovanou organizáciou a predložením energetického certifikátu po ukončení zateplenia rodinného domu. Súčasťou návrhu sú aj podmienky pre podporovaný rodinný dom.

V čl. II sa pod označenie článku II vkladá nadpis, ktorý znie: „Účinnosť“ a slová „okrem čl. I. bodu 13“ sa nahrádzajú slovami „okrem čl. I  jedenásteho bodu“.

Ide o legislatívno-technickú úpravu a opravu novelizačného bodu, ktorý nadobúda účinnosť 1. januára 2017, nadväzujúcu na zmenu číslovania novelizačných bodov po prerokovaní návrhu zákona vo vláde.